# **DIRECȚIA PATRIMONIU**

**DIRECȚIA ADMINISTRAȚIE PUBLICĂ JURIDIC**

**NR. 22660/06.03.2023**

**R A P O R T**

cu privire la Proiectul de hotărâre privind însuşirea documentaţiei tehnice de actualizare informații cadastrale ale imobilului situat în Bistrița, strada Constantin Roman Vivu, identificat în CF nr.74816 Bistrița, proprietate a Municipiului Bistrița,

domeniul public

Zona cu destinația de acces și parcare situată între blocurile de locuințe nr.6 și nr.10 din strada Constantin Roman Vivu, face parte dintr-un proiect al municipalității de amenajare a unei parcări publice, motiv pentru care suprafețele aparținând domeniului public al Municipiului Bistrița au fost măsurate și înscrise în evidențele de carte funciară în CF nr. 91575 Bistrița.

Odată cu identificarea și înscrierea în evidențele de carte funciară a zonei cu destinația de alei și parcări din str. Constantin Roman Vivu, s-a constatat faptul că imobilul, construcție și teren aferent fostului punct termic nr.30, înscris în CF nr.74816 Bistrița, proprietate a Municipiului Bistrița – domeniul public, are o suprafață mai mare decât în acte. Urmare măsurătorilor efectuate și documentației tehnice de actualizare date cadastrale ale imobilului a rezultat suprafața de 386 mp, care se identifică pe nr. cadastral 74816, proprietar Municipiul Bistrița, domeniul public și parțial pe nr. topografic 693/1/1/2/2 provenit din CF vechi nr.1223, proprietar Statul Român, având ca vecinătăți pe toate laturile Municipiul Bistrița – domeniul public, respectiv imobilul anterior menționat identificat în CF nr. 91575 Bistrița, cu destinația de acces și parcare. De asemenea, construcția identificată cu nr. cad. 74816-C1, are suprafața construită la sol de 386 mp și regim de înălțime D+E(parțial), astfel suprafața desfășurată este de 512 mp, conform documentației, elemente nespecificate în întabularea anterioară.

Menționăm faptul că imobilul, construcție și teren aferent, situat în Bistrița, strada Constantin Roman Vivu, fost punct termic nr.30, a fost înscris în Inventarul bunurilor care aparțin domeniului public al municipiului Bistrița, însușit prin Hotărârea Consiliului local al municipiului Bistriţa nr.187/30.09.2009 și atestat prin Hotărârea Guvernului României nr.527/2010, la Capitolul X. ”Sisteme de alimentare cu energie termică, puncte termice și terenurile aferente” poziția nr.93, având în vedere destinația, cu următoarele elemente de identificare: suprafață construită 283 mp și suprafață teren aferent 353,75 mp, fără a fi menționat regimul de înălțime al construcției.

În anul 2013, în vederea valorificării spaţiilor aferente fostelor puncte termice din municipiu, prin Hotărârea Consiliului local al municipiului Bistriţa nr.79/27.06.2013 pentru fiecare imobil au fost stabilite alte destinații, cu precădere cu destinaţii sociale, în folosul cetăţenilor sau obiective de interes public.

De asemenea a fost adoptată Hotărârea Consiliului local al municipiului Bistriţa nr.80/27.06.2013 prin au fost aduse modificări inventarului domeniului public al municipiului Bistriţa, aprobat prin Hotărârea nr.187/30.09.2009, respectiv imobilele aferente fostelor puncte termice, având în vedere că acestea au primit alte destinaţii, au fost radiate de la Capitolul X şi completate la Capitolul V. - subcapitolul D. „Alte bunuri imobile”, cu destinaţiile stabilite prin hotărârea nr.79 din 27.06.2013 şi noi elemente de identificare.

Cu această ocazie, pentru imobilul, construcție și teren aferent fostului punct termic nr.30, situat în Bistrița, strada Constantin Roman Vivu, au fost aprobate destinația de ”obiectiv de interes public” cu suprafața construită și suprafața de teren aferentă de 260 mp, fără a fi luat în considerare întregul imobil și regimul de înălțime al acestuia, respective D+E(parțial) fiind efectuată înscrierea imobilului în evidențele de carte funciară, în CF nr.74816 Bistrița.

Conform prevederilor art.95 din Ordinul Directorului General al Agenţiei Naţionale de Cadastru şi Publicitate Imobiliară nr.700/2014 privind aprobarea Regulamentului de avizare, recepţie şi înscriere în evidenţele de cadastru şi carte funciară, cu modificările şi completările ulterioare *”Documentaţia cadastrală de actualizare informaţii tehnice este documentaţia prin care se realizează actualizarea oricăror informaţii textuale şi grafice ale imobilului înscris în sistemul integrat de cadastru şi carte funciară şi poate fi realizată prin una sau mai multe operaţiuni de: înscriere/radiere construcţii, modificare limită de imobil, modificare suprafaţă, actualizare categorii de folosinţă / destinaţii, repoziţionare, descrierea dezmembrămintelor dreptului de proprietate pentru o parte din imobil şi actualizarea oricăror informaţii tehnice cu privire la imobil. Prin cererea de actualizare informaţii tehnice pot fi efectuate simultan toate operaţiunile enumerate mai sus.”*

Mai mult, art.129 alin.1 din Codul Administrativ, aprobat prin Ordonanța de urgență a Guvernului României nr.57/2019 prevede: *”Consiliul local are iniţiativă şi hotărăşte, în condiţiile legii, în toate problemele de interes local, cu excepţia celor care sunt date prin lege în competenţa altor autorităţi ale administraţiei publice locale sau centrale*”, având printre atribuții și administrarea domeniului public și privat al unității administrative teritoriale.

În vederea remedierii situației intervenite și înscrierea imobilului în sistemul integrat de cadastru și carte funciară conform realității din teren este necesară aprobarea actualizării informațiilor cadastrale ale imobilului, proprietatea Municipiului Bistrița, domeniul public, conform documentației tehnice întocmită de expert, prin hotărâre a consiliului local, aceasta constituind titlu necesar pentru înscrierea în evidenţele de carte funciară a modificărilor aprobate.

Poziția nr.21 din Anexa la Hotărârea Consiliului local al municipiului Bistriţa nr.79/27.06.2013 și poziția nr.96 din Anexa la Hotărârea Consiliului local al municipiului Bistriţa nr.80/27.06.2013 se vor modifica în mod corespunzător.

După finalizarea formalităților de publicitate și carte funciară datele imobilului vor fi actualizate în Inventarul bunurilor care aparțin domeniului public al municipiului Bistrița, conform procedurii prevăzute la art.289 din Ordonanța de urgență a Guvernului României nr.57/2019 privind Codul administrativ, cu modificările şi completările ulterioare.

În temeiul prevederilor Codului Administrativ, ale Noului Cod Civil și ale Legii cadastrului şi publicităţii imobiliare nr.7/1996, republicată, cu modificările şi completările ulterioare, considerăm că sunt îndeplinite condițiile legale pentru ca Proiectul de hotărâre privind însuşirea documentaţiei tehnice de actualizare informații cadastrale ale imobilului situat în Bistrița, strada Constantin Roman Vivu, identificat în CF nr.74816 Bistrița, proprietate a Municipiului Bistrița, în forma prezentată de iniţiator, să fie supus analizei și dezbaterii Consiliului local al municipiului Bistrița.

**DIRECTOR EXECUTIV, DIRECTOR EXECUTIV,**

**Vasile MARINA Dumitru Matei CINCEA**

V.M./A.I./2ex.